

**KONKURRANSEGRUNNLAG**

Åpen anbudskonkurranse etter lov og forskrift om offentlige anskaffelser del I og III

for anskaffelse av

videreutdanningstilbud for barnehagelærere i Kunst, kultur og kreativitet i barnehagen

**Innhold**

[1 GENERELL BESKRIVELSE 3](#_Toc148006869)

[1.1 Oppdragsgiver 3](#_Toc148006870)

[1.2 Anskaffelsens bakgrunn, formål og omfang 3](#_Toc148006871)

[1.3 Tidsfrister og framdriftsplan for konkurransen 5](#_Toc148006872)

[1.4 Kommunikasjon og informasjon 5](#_Toc148006873)

[2 REGLER FOR GJENNOMFØRING AV KONKURRANSEN OG KRAV TIL TILBUD 6](#_Toc148006874)

[2.1 Regelverk 6](#_Toc148006875)

[2.2 Offentlighet og taushetsplikt 6](#_Toc148006876)

[2.3 Konfidensialitet og behandling av personopplysninger 7](#_Toc148006877)

[2.4 Habilitet 7](#_Toc148006878)

[2.5 Rettelser, suppleringer eller endringer i konkurransegrunnlaget 7](#_Toc148006879)

[2.6 Endring og tilbakekalling av tilbud 8](#_Toc148006880)

[2.7 Avlysning av konkurransen og totalforkastelse 8](#_Toc148006881)

[2.8 Avgjørelse av konkurransen 8](#_Toc148006882)

[3 KVALIFIKASJONSKRAV 8](#_Toc148006883)

[3.1 Beskrivelse av kvalifikasjonskravene 8](#_Toc148006884)

[3.2 Underleverandører 9](#_Toc148006885)

[4 GENERELLE KRAV TIL ANSKAFFELSEN 9](#_Toc148006886)

[4.1 Om behandling av personopplysninger i tredjeland (land utenfor EØS) 9](#_Toc148006887)

[4.2 Språk 10](#_Toc148006888)

[4.3 Krav til lønns- og arbeidsvilkår 10](#_Toc148006889)

[5 KRAVSPESIFIKASJON 10](#_Toc148006890)

[5.1 Krav til oppdraget 10](#_Toc148006891)

[5.2 Universell utforming 12](#_Toc148006892)

[5.3 Opsjon 12](#_Toc148006893)

[5.4 Andre endringsklausuler 12](#_Toc148006894)

[5.5 Framdrift og rapportering 12](#_Toc148006895)

[6 TILDELINGSKRITERIER 13](#_Toc148006896)

[6.1 Beskrivelse av tildelingskriteriene 13](#_Toc148006897)

[6.2 Vurderingsmetode 14](#_Toc148006898)

[7 INNLEVERING AV TILBUD OG TILBUDSUTFORMING 14](#_Toc148006899)

[7.1 Innlevering av tilbud 14](#_Toc148006900)

[7.2 Forbehold og avvik 14](#_Toc148006901)

[7.3 Tilbudets utforming 14](#_Toc148006902)

[8 KONTRAKTSDOKUMENTER OG VEDLEGG 15](#_Toc148006903)

# GENERELL BESKRIVELSE

## Oppdragsgiver

Utdanningsdirektoratet er Kunnskapsdepartementets utøvende organ og ble etablert i 2004. Vi har ansvaret for utviklingen av barnehage, grunnskole og videregående opplæring. Arbeidsfeltet vårt er bredt, og spenner fra rammeplan og læreplaner, kunnskapsutvikling, elevvurderinger og til regelverk og tilsyn.

Målet for Utdanningsdirektoratet er å sikre barnehagebarns, elevers og lærlingers rettigheter til likeverdig opplæring av høy kvalitet. For mer informasjon, se Utdanningsdirektoratets nettside: [www.udir.no](http://www.udir.no).

Utdanningsdirektoratet har kontorer i Oslo, Hamar, Molde og Tromsø.

## Anskaffelsens bakgrunn, formål og omfang

### 1.2.1 Bakgrunn

Denne anskaffelsen gjelder utvikling og gjennomføring av videreutdanningstilbud for barnehagelærere innen fagområdet:

* Kunst, kultur og kreativitet i barnehagen

Bakgrunnsdokumenter:

* Rammeplan for barnehagen:

<https://www.udir.no/laring-og-trivsel/rammeplan-for-barnehagen/>

* Kompetansestrategien for fremtidens barnehage:

<https://www.regjeringen.no/contentassets/60cb8cea7014464a9cbd22bbb2e3664e/no/pdfs/kompetansestrategi-barnehage.pdf>

* Barnehager mot 2030 – strategi for barnehagekvalitet:

<https://www.regjeringen.no/contentassets/c35eef3580af4a66898a5314b4be3f90/no/pdfs/barnehager-mot-2030.pdf>

* Skaperglede, engasjement og utforskertrang. Praktisk og estetisk innhold i barnehage, skole og lærerutdanning:

<https://www.regjeringen.no/contentassets/c8bbb637891443fea7971ba8e936bca4/skaperglede-engasjement--og-utforskertrang.pdf>

Utdanningsdirektoratet tar forbehold om politiske beslutninger som kan medføre endringer i oppdragets omfang.

### 1.2.2 Formål

Videreutdanning for barnehagelærere inngår i kompetansestrategien for fremtidens barnehage - revidert strategi for kompetanse og rekruttering 2023 -2025. Tiltaket er et virkemiddel for å støtte implementeringen av rammeplan for barnehagens innhold og oppgaver, og at barnehagelærere utvikler kompetanse på mastergradsnivå. Derfor skal videreutdanningstilbudene fortrinnsvis være på masternivå.

Målgruppen for videreutdanningstilbudene er barnehagelærere som er ansatt i og arbeider i barnehagen.

### 1.2.3 Omfang

**Avtalens varighet**

Videreutdanningen skal tilbys første gang studieåret 2024/2025.

Utdanningsdirektoratet ønsker å inngå avtale for en to-års periode, med mulig forlengelse på inntil 2 år, jf. pkt. 5.3.

**Antall studietilbud**

Oppdragsgiver ser for seg at det utvikles mellom 4-6 studietilbud med geografisk spredning. Antall tilbud er veiledende, og Oppdragsgiver kan fravike dette.

### 1.2.4 Økonomi

Den økonomiske godtgjøringen for gjennomføringen av videreutdanningen vil bygge på følgende satser:

* For studieåret 2023/2024 er grunnbeløpet kr 857 000 (som skal dekke de 10 første studentene) og den studentavhengige betalingen er på kr 27 500 fra deltaker 11 og oppover for studietilbud som gir 30 studiepoeng. Satsene har de siste årene blitt prisjustert hvert år ut fra prisjusteringen i statsbudsjettet.
* Igangsetting av studietilbud forutsetter minimum 5 deltakere som har fått tilbud om å delta via oppdragsgivers ordning med tilretteleggingsmidler. Et enkelt tilbud vil da gi mellom 857 000 (for tilbud med 5 – 10 deltakere) og 1 544 500 mill. (for tilbud med 35 deltakere) pr. år.

For utvikling av et nytt delvis nettbasert videreutdanningstilbud gis studietilbyder et utviklingstilskudd på kr 200 000.

Stortinget bevilger midler for ett år av gangen. Dersom Stortinget eller Kunnskapsdepartementet ikke bevilger/tildeler midler til videreutdanningstilbud for et budsjettår, skal Oppdragsgiver og Oppdragstaker bli enig om en avvikling som ivaretar interessene til de partene.

### 1.2.5 Forvaltning og oppfølging

Barnehagelærerne søker studietilbud via Utdanningsdirektoratets søkeportal og søker samtidig om tilretteleggingsmidler. Barnehageeier (styrer i private barnehager) behandler barnehagelærernes søknader, dvs. godkjenner eller avslår, og prioriterer mellom de godkjente søknadene. Bare godkjente søknader behandles av direktoratet.

Studietilbyderne vil etter direktoratets søknadsbehandling få tilgang til informasjon om hvilke barnehagelærere som er fordelt til deres studietilbud. Studietilbyderne har ansvar for opptak til studietilbudene.

Utdanningsdirektoratet som oppdragsgiver vil følge opp utviklingen og kvaliteten i videreutdanningstilbudene i samarbeid med studietilbyderne. Det vil eksempelvis kunne skje gjennom møter med institusjonene, rapportering, deltakerundersøkelser, institusjonens egne evalueringer og nasjonale evalueringer. Det forutsettes at studietilbyderne deltar på eventuelle samlinger for tilbyderne av de ulike studietilbudene.

Fullstendig beskrivelse av leveransen følger av kravspesifikasjonen - punkt 5 nedenfor.

## Tidsfrister og framdriftsplan for konkurransen

Oppdragsgiver har lagt opp til følgende tidsrammer for prosessen:

|  |  |
| --- | --- |
| **Aktivitet** | **Dato** |
| Frist for å stille spørsmål til konkurransegrunnlaget | 10 dager før tilbudsfrist |
| Frist for å levere tilbud | 18.11.2023 klokken 12:00 |
| Tilbudsåpning | 17.11.2023 |
| Vurdering av tilbud  | Uke 47 og 48 |
| Valg av tilbyder og meddelelse om tildeling | Uke 48 |
| 10 karensdager |  |
| Avtaleinngåelse | Uke 50 |
| Avtalens varighet | 15.12.2023 – 31.12.2026 |

Vi gjør oppmerksom på at tidspunktene etter tilbudsfristen er foreløpige.

Tilbudets vedståelsesfrist er 90 dager. En eventuell forlengelse av vedståelsesfristen kan kun skje med tilbydernes samtykke.

## Kommunikasjon og informasjon

Oppdragsgivers kontaktperson er Sara Kristin Nordeide.

All kommunikasjon i prosessen skal foregå via Mercell, og blir loggført. For å sende en melding til Oppdragsgiver må du som tilbyder velge fanebladet «Kommunikasjon» på konkurransen i Mercell. Klikk deretter på symbolet «Ny melding». Skriv inn meldingen til Oppdragsgiver og trykk deretter på symbolet «Send».

Oppdragsgiver besvarer spørsmål fra alle tilbydere (anonymisert) som tilleggsinformasjon under fanebladet «Forespørsel» og deretter under fanebladet «Tilleggsinformasjon». Hvis tilbyderen trenger veiledning i bruk av Mercell-portalen, ta kontakt med Mercell support på e-post: support@mercell.com eller telefon: 21 01 88 60.

#  REGLER FOR GJENNOMFØRING AV KONKURRANSEN OG KRAV TIL TILBUD

## Regelverk

Anskaffelsen gjennomføres i henhold til lov om offentlige anskaffelser av 17. juni 2016 (LOA) og forskrift om offentlige anskaffelser (FOA) FOR 2016-08-12-974 del I og del III. Anskaffelsen vil gjennomføres etter prosedyren åpen anbudskonkurranse, jf. FOA § 13‑1(1).

I denne konkurransen er det ikke anledning til å forhandle. Det er følgelig ikke anledning til å endre tilbudet etter tilbudsfristens utløp.

FOA inneholder regler om avvisning av tilbud (se § 24-8). Tilbyderen oppfordres derfor til å følge de anvisninger som gis i dette konkurransegrunnlaget med vedlegg og eventuelt stille spørsmål ved uklarheter gjennom Mercell.

De norske anskaffelsesreglene går lenger enn hva som følger av avvisningsgrunnene angitt i EUs direktiv om offentlige anskaffelser og i standardskjemaet for ESPD i to tilfeller. Dette gjelder for det første avvisningsgrunnene i § 24-2 annet ledd hvor det er angitt at oppdragsgiver skal avvise en leverandør når han er kjent med at leverandøren er rettskraftig dømt eller har vedtatt et forelegg for de angitte straffbare forholdene. Kravet til at oppdragsgiveren skal avvise leverandører som har vedtatt forelegg for de angitte straffbare forholdene er et særnorsk krav. Dette besvares i seksjon D i ESPD-skjemaet.

For det andre gjelder avvisningsgrunnen i § 24-2 tredje ledd bokstav i hvor det er angitt at leverandøren for øvrig har begått alvorlige feil som medfører tvil om hans yrkesmessige integritet. Avvisningsgrunnen i skjemaet gjelder kun alvorlige feil i yrkesutøvelsen, mens den norske avvisningsgrunnen også omfatter andre alvorlige feil som kan medføre tvil om leverandørens yrkesmessige integritet. Dette besvares i seksjon D i ESPD-skjemaet.

## Offentlighet og taushetsplikt

For allmennhetens innsyn i dokumenter knyttet til en offentlig anskaffelse gjelder offentleglova. Oppdragsgiver og dennes ansatte plikter å hindre at andre får adgang eller kjennskap til opplysninger om tekniske innretninger og fremgangsmåter eller drifts- og forretningsforhold det vil være av konkurransemessig betydning å hemmeligholde, jf. FOA § 7-4, jf. forvaltningsloven § 13.

Oppdragsgiver vurderer hvorvidt opplysningene skal unntas fra offentlighet ved en innsynsbegjæring.

Tilbyderne skal levere en separat versjon av tilbudet hvor taushetsbelagte opplysninger er sladdet, se informasjon i punkt 7.3 Tilbudets utforming. Taushetsbelagte opplysninger er for eksempel forretningshemmeligheter som timepris/timelønn, delsummer i budsjettet og egenutviklede modeller/metoder. Opplysninger om personlige forhold, som for eksempel etnisitet og helse, skal også sladdes.

Alle opplysninger i tilbudet som inneholder taushetsbelagte opplysninger og som ikke er sladdet av tilbyder kan utleveres, og tilbyder anses for å ha samtykket etter forvaltningsloven § 13 a nummer 1.

## Konfidensialitet og behandling av personopplysninger

Alle opplysninger Tilbyder får kjennskap til gjennom konkurransen, skal behandles konfidensielt.

Tilbyder skal ikke offentlig kommentere denne forespørselen uten først å ha innhentet Oppdragsgivers skriftlige samtykke.

Personopplysninger som behandles i Mercell, skal kun brukes til å håndtere prosessene i konkurransen. Utdanningsdirektoratet er behandlingsansvarlig for personopplysningene og Mercell er databehandler, jf. GDPR (personvernforordningen).

I lys av personvernregelverket bes det om at tilbydere ikke inntar personopplysninger i Tilbudet som ikke er nødvendig for Oppdragsgiver å motta for gjennomføring av anskaffelsen.

## Habilitet

Det kan ikke leveres tilbud dersom de som skal utføre oppdraget er involvert i arbeidet med det som skal evalueres, eller har en tilknytning som medfører at man kan ha en personlig interesse i utfallet av oppdraget, jf. forvaltningsloven §§ 6 – 10 om habilitet.

## Rettelser, suppleringer eller endringer i konkurransegrunnlaget

Innen tilbudsfristens utløp kan Oppdragsgiver foreta rettelser, suppleringer eller endringer i konkurransegrunnlaget som ikke er av vesentlig karakter.

Rettelser, tilleggsinformasjon, endringer og svar på spørsmål vil bli sendt til alle som har meldt sin interesse i Mercell. Tilleggsinformasjon er tilgjengelig under fanebladet «Forespørsel», og deretter under fanebladet «Tilleggsinformasjon». Tilbyderne vil også motta en e-post med en lenke til tilleggsinformasjonen. Ved en endring av konkurransegrunnlaget vil dette vises som en ny versjon.

Dersom Tilbyder mener at konkurransegrunnlaget ikke gir tilstrekkelig veiledning, kan Tilbyder skriftlig be om tilleggsopplysninger via Mercell.

Dersom det oppdages feil i konkurransegrunnlaget, bes det om at dette formidles skriftlig via Mercell.

## Endring og tilbakekalling av tilbud

Et tilbud kan endres inntil utløp av tilbudsfristen ved å gå inn i Mercell-portalen, åpne eget tilbud, gjøre endringer og levere på nytt. Det sist leverte tilbudet regnes som det endelige. Tilbakekalling av tilbud gjøres også via Mercell.

## Avlysning av konkurransen og totalforkastelse

Oppdragsgiver kan avlyse konkurransen eller forkaste samtlige tilbud dersom det foreligger saklig grunn for det.

## Avgjørelse av konkurransen

Alle tilbyderne vil samtidig, og i rimelig tid før kontrakt inngås, bli varslet om Oppdragsgivers beslutning om hvem som skal tildeles kontrakt.

Meldingen vil inneholde en begrunnelse for valget av tilbud.

Det vil påløpe en karenstid på minimum 10 dager etter tildeling, før kontrakt signeres.

# KVALIFIKASJONSKRAV

For å kunne få sitt tilbud vurdert må tilbyderen fylle ut det elektroniske egenerklæringsskjemaet (ESPD) i Mercell. I ESPD skjemaet skal tilbyder gi en samlet erklæring om at tilbyder oppfyller samtlige av de kvalifikasjonskravene som fremkommer av dette konkurransegrunnlaget.

Oppdragsgiver kan på ethvert tidspunkt i konkurransen be Tilbyderen levere alle eller deler av dokumentasjonen som etterspørres.

## Beskrivelse av kvalifikasjonskravene

|  |  |
| --- | --- |
| **Krav til tilbyder** | **Krav til dokumentasjon**  |
| Være á jour med innbetaling av skatt, arbeidsavgift og merverdiavgift. | Attest for skatt og merverdiavgift som ikke er eldre enn seks mnd. (gjelder for norske tilbydere). |
| Ha en finansiell stilling som gjør det mulig for Oppdragsgiver å ha et samarbeid med tilbyder i hele avtaleperioden.  | Vise til virksomhetens siste innsendte årsregnskap. |
| Leverandøren må ha kapasitet som sannsynliggjør at leverandøren kan gjennomføre oppdrag, blant annet ved at de har nok bemanning.  | Generell informasjon om firmaet, med opplysninger om antall ansatte og organisering. |

Dersom tilbyderen har saklig grunn til ikke å fremlegge den dokumentasjon Oppdragsgiver har krevd, kan tilbyder dokumentere sin økonomiske og finansielle kapasitet ved å fremlegge et annet dokument som Oppdragsgiver anser egnet.

## Underleverandører

Leverandøren kan for denne kontrakten støtte seg på kapasiteten til andre virksomheter for å oppfylle kravene til økonomisk og finansiell kapasitet, jf. FOA § 16-3, og tekniske og faglige kvalifikasjoner, jf. FOA § 16-5.

Dersom en leverandører støtter seg på kapasiteten til andre virksomheter, skal han dokumentere at han råder over de nødvendige ressursene, jf. FOA § 16-10, for eksempel i form av en forpliktelseserklæring.

Det skal i tillegg leveres egne ESPD-skjemaer for aktuelle underleverandører.

Utfylling og innsending av ESPD-skjema og forpliktelseserklæring gjelder kun for underleverandører som Leverandøren trenger for å oppfylle kvalifikasjonskravene.

# GENERELLE KRAV TIL ANSKAFFELSEN

## Om behandling av personopplysninger i tredjeland (land utenfor EØS)

Som en konsekvens av EUs avgjørelse i Schrems II-dommen, skal personopplysninger som hovedregel kun behandles i EØS. En «behandling» er et vidt begrep, og kan bl.a. omfatte lagring og fjerntilgang til personopplysningene, f.eks. ved support. Tilbyder må i sitt tilbud gjøre rede for hvilke land personopplysninger vil behandles i.

Dersom tilbyder, eller tilbyders underleverandører, likevel ønsker å behandle personopplysninger i tredjeland, inkludert Storbritannia, må tilbyder gjøre rede for behandlingen som skal gjøres og det rettslige overføringsgrunnlaget for den aktuelle behandlingen, jf. forordningen kap. V. Dette gjelder også for tredjeland som er godkjent av Europakommisjonen.

Ved oppdragsgivers vurdering av tilbyders redegjørelse vil oppdragsgiver bl.a. vektlegge følgende: hvor behandlingen skjer, kompleksitet i kjeden av underleverandører, tilbyders dokumenterte risikovurdering (inkludert eventuell utredning av personvernkonsekvensene for de registrerte) av underleverandører i tredjeland og tilbyders oppfølging av disse underleverandørene, og hvilke tiltak tilbyder har iverksatt for å sikre at personvernforordningens regler og beskyttelsesnivå overholdes.

Tilbyder risikerer å få sitt tilbud avvist dersom tilbyder i sitt tilbud forutsetter at behandling av personopplysninger skal skje i ett eller flere bestemte tredjeland, og tilbyder ikke samtidig kan vise til en tilfredsstillende beskyttelse av de registrertes rettigheter og friheter i denne behandlingen.

I de tilfeller der tilbyder/leverandør vil være oppdragsgivers databehandler, skal statens standardavtale for behandling av data benyttes. I statens standardavtale er overføring av personopplysninger regulert i avtalens punkt 10. Du finner avtalen her: <https://www.anskaffelser.no/verktoy/kontrakter-og-avtaler/databehandleravtale-og-sjekkliste>

## Språk

Tilbudet skal utformes på norsk.

Kommunikasjon gjennom kommunikasjonsmodulen i Mercell skal skje på norsk.

Det er adgang til å levere vedlegg på engelsk, svensk eller dansk der det aktuelle vedlegget allerede er utarbeidet på et annet språk enn norsk. For vedlegg på andre språk enn engelsk, svensk eller dansk skal autorisert oversettelse til norsk fremlegges.

## Krav til lønns- og arbeidsvilkår

Kontrakten vil inneholde krav om lønns- og arbeidsvilkår, dokumentasjon og sanksjoner i samsvar med forskrift om lønns- og arbeidsvilkår av 8. februar 2008 nr. 112.

Tilbyder skal dokumentere at tilbyders ansatte ikke har dårligere lønns- og arbeidsvilkår enn det som følger av forskrift om allmenngjort tariffavtale. På områder som ikke er dekket av allmenngjort tariffavtale, skal Tilbyder dokumentere at de ansatte ikke har dårligere lønns- og arbeidsvilkår enn det som følger av gjeldende landsomfattende tariffavtale for den aktuelle bransjen.

Tilbyder skal pålegge sine eventuelle underleverandører å følge de samme kravene.

Tilbyder må enten fylle ut vedlagte egenerklæringsskjema vedrørende lønns- og arbeidsvilkår eller legge ved en tredjepartserklæring.

# KRAVSPESIFIKASJON

## Krav til oppdraget

Tilbyder må være et universitet eller høgskole i Norge og ha et tilfredsstillende kvalitetssikringssystem. Med kvalitetssikringssystem menes et system for å sikre og videreutvikle kvaliteten i studietilbudet.

Videreutdanningstilbudets deltakere skal være barnehagelærere i arbeid. Oppdragsgiver forutsetter at videreutdanningstilbudet er relevant, forsknings- og praksisbasert, og at det gjennomføres med høy faglig kvalitet. Tilbudet skal gjennomføres med en organisering som er tilpasset arbeids- og studiesituasjonen til deltakerne.

Videreutdanningstilbudet skal være forankret i lov, forskrifter, nasjonale retningslinjer for fagområdene i lærerutdanningene, rammeplan for barnehagen og andre relevante styringsdokumenter.

Direktoratet som oppdragsgiver stiller krav om at tilbydere av videreutdanningstilbudet skal kalle tilbudet Kunst, kultur og kreativitet i barnehagen. Det gis ikke anledning til å lage lokale navn på studiestedets nettsider eller i markedsføring av tilbudet.

***Generelle føringer for videreutdanningstilbudet:***

Organisering:

* Tilbudet skal ha et omfang på 30 studiepoeng fordelt på to semestre.
* Tilbudet skal være nasjonalt, og skal organiseres som et samlingsbasert tilbud med inntil tre samlinger per semester (delvis nettbasert).
* Tilbudet skal ha kapasitet på 35 studieplasser per klasse, hvis ikke behov for spesialrom tilsier en annen klassestørrelse. I tilbudet må det oppgis antall klasser og samlet kapasitet. Om tilbyder oppgir en annen klassestørrelse enn 35 studieplasser, skal dette begrunnes i tilbudet.
* Tilbudet skal fortrinnsvis være på masternivå, men tilbudet kan også tilbys på bachelornivå. For tilbud på masternivå, skal tilbyder oppgi hvilket masterprogram studiet skal kunne innpasses i.
* Dersom det er aktuelt å tilby videreutdanning ved flere av UH-institusjonens studiesteder, må dette spesifiseres i tilbudet.

Fagplan/studieplan:

* Fagplanen/studieplanen skal beskrive kandidatens læringsutbytte når det gjelder kunnskap, ferdigheter, kritisk tenkning og refleksjon.
* Fagplanen/studieplanen for studiet skal ha ett eller flere arbeidskrav om kunnskapsdeling i eget kollegium og utprøving av ny faglig kunnskap og ferdigheter.

Innhold:

* Innholdet i videreutdanningstilbudet skal bygge opp under innholdet i rammeplan for barnehagen.
* Tilbudet skal være praksisrettet. Barnehagelærerens yrkespraksis skal brukes som en del av refleksjonsgrunnlaget i studiet.
* Tilbudet skal gi kunnskap om hvordan legge til rette for inkluderende praksis i barnehagen.
* Tilbudet skal ta opp progresjon med tanke på innholdet, slik at barnehagelærere kan gi et tilbud tilpasset barnas alder og behov.
* Tilbudet skal legge til rette for refleksjon om hva den digitale utviklingen betyr for fagets innhold og arbeidsmetoder.

Evaluering og kvalitetsutvikling:

* UH-institusjonene skal gjennomføre interne evalueringer for å utvikle kvalitet og relevans i tilbudet.

***Fagspesifikke føringer for videreutdanningstilbudet:***

* Studiet skal bidra til at barnehagelærere utvikler kompetanse innenfor fagområdet kunst, kultur og kreativitet i barnehagen, som beskrevet i rammeplanens kap. 9.
* De UH-miljøene som ønsker å tilby studiet kan i tilbudet velge å fordype seg i én uttrykksform, for eksempel musikk, drama eller kunst og håndverk. Likevel skal studiet som helhet ivareta alle uttrykksformer som beskrevet i rammeplanen. Det må så i tilfelle komme frem i tilbudet hvordan dette skal gjøres.

Momentene over skal fremkomme av fagplanen/studieplanen som skal utvikles og godkjennes av institusjonen, og publiseres på institusjonens hjemmesider innen 20. januar 2024.

**Samarbeid mellom UH-institusjoner**

Det er anledning til å samarbeide om studietilbud, dvs. at to eller flere UH-institusjoner kan gå sammen om å utvikle videreutdanningstilbud. Oppdragsgiver ønsker i så fall at kun én av UH-institusjonene leverer det aktuelle tilbudet, men det må komme frem hvilke institusjoner som skal samarbeide om tilbudet. Ansvarfordeling med hensyn til utvikling og gjennomføring av studietilbudet må også komme frem.

## Universell utforming

Etter FOA § 15-2 plikter Oppdragsgiver å ta hensyn til universell utforming når Oppdragsgiver skal anskaffe ytelser som skal brukes av personer, enten allmennheten eller ansatte.

For Oppdragsgiver innebærer dette at tjenestene/ytelsene som skal leveres, skal oppfylle de til enhver tid gjeldende kravene til universell utforming innenfor de feltene der dette er påkrevd. Dette gjelder typisk IT-løsninger, men også andre tjenestetilbud, som for eksempel tekst som skal publiseres på ulike nettsider. Se mer på <https://www.standard.no/fagomrader/arbeidsmiljo-og-hms/universell-utforming/>.

Tilbyder skal redegjøre for hvordan universell utforming oppfylles i de anskaffelsene der dette er relevant.

## Opsjon

Oppdragsgiver ønsker å avtale opsjon som gjelder forlengelse og utvidelse av hele eller deler av oppdraget på 1+1 år for studieåret 2026/2027 og 2027/2028.

Utvidelsen vil knytte seg til utvidelse av kapasitet og justering av organiseringen av videreutdanningstilbudet. Med organisering menes tilbudt studiested og om videreutdanningstilbudet er samlingsbasert/delvis nettbasert/nettbasert.

Oppdragsgiver vil ta stilling til om opsjonene skal utløses innen 1. november 2025 og 1. november 2026.

Utvidelse og forlengelse skal skje etter dialog med Oppdragstaker.

## Andre endringsklausuler

Kontrakten vil inneholde en mulighet til å endre kontraktens innhold, herunder også endringer i leveransen og leveransetid, så fremt endringene ikke er vesentlige eller kontraktens overordnede karakter ikke endres.

## Framdrift og rapportering

Videreutdanning for barnehagelærere vil bli evaluert i fremtidige deltakerundersøkelser.

Når det gjelder øvrig oppfølging, viser vi til avsnittet Forvaltning og oppfølging i pkt. 1.2.5 og den underliggende avtalen.

# TILDELINGSKRITERIER

## Beskrivelse av tildelingskriteriene

Tildelingen skjer på bakgrunn av de beste tilbudene basert på en følgende kriterier i prioritert rekkefølge:

|  |  |  |
| --- | --- | --- |
| **Tildelingskriterier** | **Krav til dokumentasjon**  | **Vekt %** |
| **Oppdragsforståelse**Under dette kriteriet vurderes tilbudets beskrivelse av: * Hvordan videreutdanningstilbudet ivaretar innholdet i kravspesifikasjonen, jf. punkt 5.1
 | Tilbyder må gi en kort beskrivelse av hvordan videreutdanningstilbudet ivaretar innholdet i kravspesifikasjonens punkt 5.1 med særlig vekt på:* faglig innhold
* inkluderende praksis
* progresjon
* deltakernes yrkespraksis i studietilbudet
* hvordan rammeplan for barnehagens innhold og oppgaver skal ivaretas
 | **55 %** |
| **Fagkompetanse**Under dette kriteriet vurderes tilbudets beskrivelse av: * Kompetanse
* Erfaring
 | Tilbyder må gi en kort beskrivelse av institusjonens kompetanse og eventuelle erfaringer med tilsvarende tilbud.Tilbyder må gi en kort beskrivelse av relevant kompetanse hos ansatte som har sentrale roller i studietilbudet.Tilbyder må dokumentere real -og formalkompetanse ved å legge ved CV for opptil tre nøkkelpersoner. Vedlagte CV-mal skal benyttes.Det skal fremgå hvilke(n) fagperson(er) som skal ha det faglige hovedansvaret for studiet. Hvis studiet skal tilbys ved flere studiesteder, må det oppgis hvem som skal ha det faglige hovedansvaret per studiested. | **30 %** |
| **Gjennomføringsevne og leveringssikkerhet**Under dette kriteriet vurderes tilbudets beskrivelse av: * Tilbyders kapasitet til å gjennomføre oppdraget i tråd med den underliggende avtalen, inkludert tilbudets kvalitetssikringssystem.
 | Tilbyder må gi en kort beskrivelse av tilbyders gjennomføringsevne og leveringssikkerhet knyttet til:* Plan for - og organisering av oppdraget.
* Tilbyders kvalitetssikringssystem, herunder tilbyders plan for å innhente tilbakemeldinger fra studentene, og hvordan dette følges opp.

Tilbyder må gi en kort beskrivelse av eventuelt samarbeid med andre UH-institusjoner, inkludert ansvarsfordeling med hensyn til utvikling og gjennomføring av studietilbudet. Dersom det er aktuelt å tilby videreutdanning ved flere av UH-institusjonens studiesteder, må tilbyder gi en kort beskrivelse av kapasiteten tilbyder har til å håndtere flere og/eller endre studiesteder i løpet av avtaleperioden. | **15 %** |

## Vurderingsmetode

Alle tilbudene blir vurdert etter en poengskala fra 1-10, og deretter beregnet i forhold til tildelingskriterienes vekting. Tildeling av oppdraget blir til slutt gjort på grunnlag av en samlet vurdering.

#  INNLEVERING AV TILBUD OG TILBUDSUTFORMING

## Innlevering av tilbud

Alle tilbud med eventuelle vedlegg skal leveres elektronisk via Mercell, www.mercell.no fristene gitt i pkt. 1.3 og organiseres i tråd med føringene gitt nedenfor i punkt 7.3

Leverandører som ikke er brukere hos Mercell, eller har spørsmål knyttet til funksjonalitet i verktøyet, kan ta kontakt med Mercell Support på telefon: 21 01 88 60 eller på e-post: support@mercell.com.

Tilbyderen vil under innlevering av tilbudet bli bedt om en elektronisk signatur for å bekrefte at det er en aktuell tilbyder som har sendt inn tilbudet. Elektronisk signatur kan skaffes på www.commfides.com, www.buypass.no eller www.bankid.no.

## Forbehold og avvik

Eventuelle forbehold/avvik må fremgå tydelig i tilbudsbrevet. Disse skal være klart og entydig angitt og kunne vurderes uten at Oppdragsgiver må ta kontakt med Tilbyder.

Forbehold som ikke lar seg kostnadsberegne vil kunne føre til at Tilbudet ansees som ufullstendig og kan bli avvist.

## Tilbudets utforming

Tilbudet skal leveres etter den utforming som Mercell angir for innleveringen.

Tilbudet skal organiseres på følgende måte:

**1. Tilbudsbrev**

Brevet skal være datert og signert av representant for tilbyderen. Eventuelle forbehold

eller merknader til avtaleutkastet skal stå her. Tilbyder skal oppgi eventuelle

konsekvenser om forbeholdene ikke blir tatt til følge. Tilbyder må i tilbudsbrevet erklære

at alle kvalifikasjonskrav er oppfylt.

**2. Beskrivelse av tilbudet. Vedlagte «Mal for søknadsskjema» skal brukes.** Institusjonen skal i skjemaet beskrive:

* Studiested(er)
* Hvilket nivå utdanningen skal tilbys på
* Antall klasser og antall deltakere per klasse
* Oppdragsforståelse
* Fagkompetanse
* Gjennomføringsevne og leveringssikkerhet

**3. Sladdet utgave av tilbudet**

Tilbyder har kun anledning til å sladde de delene av tilbudet som inneholder

taushetsbelagte opplysninger, for eksempel forretningshemmeligheter og egenutviklede modeller/ metoder. Opplysninger om etnisitet og helse skal også sladdes.

**4. Egenerklæring eller tredjepartserklæring som bekrefter oppfyllelse av krav til lønns- og arbeidsvilkår**

**5. Eventuelle vedlegg**

# KONTRAKTSDOKUMENTER OG VEDLEGG

Avtaleforholdet vil bli regulert gjennom Avtale om å tilby videreutdanning for barnehagelærere, som ligger som vedlegg til dette konkurransegrunnlaget.

Vedlegg 1: Avtale om å tilby videreutdanning for barnehagelærere med bilag

Vedlegg 2: Egenerklæring vedrørende lønns- og arbeidsvilkår

Vedlegg 3: CV-mal

Vedlegg 4: Mal for søknadsskjema